A BIZOTTSÁG HATÁROZATA
(2005. január 13.)
a 92/43/EGK tanácsi irányelv értelmében a boreális biogeográfiai régió közösségi jelentőségű természeti területeit tartalmazó jegyzék elfogadásáról
(az értesítés a C(2004) 5462. számú dokumentummal történt)
(2005/101/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a természetes élőhelyek, valamint a vadon élő állatok és növények védelméről szóló, 1992. május 21-i 92/43/EGK tanácsi irányelvre (1) és különösen annak 4. cikke (2) bekezdésének harmadik albekezdésére,
mivel:
(1)
A 92/43/EGK irányelv 1. cikke c) pontjának iii. alpontjában említett boreális biogeográfiai régió magában foglalja Finnország, Svédország és Litvánia egyes részeit, valamint Észtország és Lettország teljes területét, amint azt az irányelv 20. cikke alapján létrehozott Élőhely Bizottság által 2000. október 23-án elfogadott biogeográfiai térkép meghatározza.
(2)
Ez a határozat nem terjed ki azoknak a tagállamoknak a területére, amelyek 2004. május 1-jén csatlakoztak az Európai Közösséghez. Ezek a tagállamok a csatlakozás időpontjában kezdték meg javaslataik továbbítását a Bizottsághoz. Következésképpen a Bizottság nincs abban a helyzetben, hogy beépítse az ezektől a tagállamoktól származó információkat a közösségi jelentőségű területek jelenlegi alapjegyzékébe a 92/43/EGK irányelv szerint. Ezek az adatok egy jövőbeni bizottsági határozat tárgyát fogják képezni, amikor már az összes vonatkozó információ beérkezett, és megtörtént az e tagállamoktól származó területi javaslatok mélyreható tudományos elemzése.
(3)
Előrehaladást szükséges továbbá elérni az 1995 óta kezdeményezett, a Natura 2000 hálózat létrehozására irányuló folyamatban, amely nélkülözhetetlen eleme a biodiverzitás védelmének az Európai Közösségben.
(4)
A boreális biogeográfiai régió tekintetében a 92/43/EGK irányelv 1. cikke szerinti közösségi jelentőségű területeknek javasolt területek jegyzékét Finnország és Svédország 2003 januárja és 2004 augusztusa között az irányelv 4. cikke (1) bekezdésének megfelelően továbbította a Bizottságnak.
(5)
A javasolt területek jegyzékéhez a Natura 2000 keretében javasolt területek adatszolgáltatási űrlapjáról szóló, 1996. december 18-i 97/266/EK bizottsági határozat (2) által megállapított formában csatolták az egyes területekre vonatkozó információkat.
(6)
Az adatszolgáltatás tartalmazza az adott tagállam által továbbított terület legfrissebb és hiteles térképét, a terület megnevezését, elhelyezkedését és kiterjedését, valamint a 92/43/EGK irányelv III. mellékletében megállapított kritériumok alkalmazása alapján nyert adatokat.
(7)
A Bizottság által az érintett tagállamokkal egyetértésben összeállított jegyzéktervezet alapján, amely kiemelt jelentőségű természetes élőhelytípusoknak és kiemelt jelentőségű fajoknak otthont adó területeket is megjelöl, el kell fogadni a közösségi jelentőségű területként kiválasztott területek jegyzékét.
(8)
A 92/43/EGK irányelv 11. cikkének megfelelően végzett felügyelet eredményeképpen a természetes élőhelytípusok és fajok létezésére és eloszlására vonatkozó ismeretek folyamatosan bővülnek. Ennek megfelelően a területek értékelésére és kiválasztására közösségi szinten a jelenleg rendelkezésre álló legjobb információk alapján került sor.
(9)
Az Európai Közösségek Bíróságának állandó ítélkezési gyakorlata szerint „a közösségi jelentőségű területek jegyzéktervezetének elkészítése érdekében, amely alkalmas arra, hogy a speciális, védelem alatt álló területek koherens európai ökológiai hálózata létrehozásának az alapja legyen, a Bizottság rendelkezésére kell állnia egy kimerítő jegyzéknek azokról a területekről, amelyek nemzeti szinten ökológiai jelentőséggel bírnak, amely releváns az irányelvnek a természetes élőhelyek, valamint a vad fauna és flóra védelmére irányuló célkitűzése szempontjából. […] Az irányelv 3. cikke (1) bekezdésének első albekezdésében kitűzött cél megvalósítása azonban ráadásul csak úgy lehetséges, ha természetes kiterjedésükben és kedvező védettségi állapotban sikerül fenntartani vagy helyreállítani a természetes élőhelytípusokat és az érintett fajok élőhelyeit, amelyek egy vagy több közösségen belüli határon is átnyúlhatnak.” (3)
(10)
A rendelkezésre álló információk, a biogeográfiai szemináriumok keretében az Európai Témaközpont a Természetvédelemért és a Biodiverzitásért által elvégzett együttes felmérések és a tagállamokkal folytatott kétoldalú megbeszélések alapján néhány tagállam nem javasolt elegendő területet a 92/43/EGK irányelv követelményeinek kielégítésére bizonyos élőhelytípusok és fajok tekintetében. Emiatt a határozat 2. mellékletében felsorolt fajok és élőhelytípusok vonatkozásában nem mondható ki, hogy a hálózat teljes. Figyelembe véve azonban az információk késedelmes beérkezését és a tagállamokkal való megegyezés elhúzódását, a Bizottság úgy véli, hogy el kell fogadnia a területek alapjegyzékét, amelyet módosítani kell majd a 92/43/EGK irányelv 4. cikke rendelkezéseivel összhangban az e határozat 2. mellékletében felsorolt azon élőhelytípusok és fajok esetében, amelyekre vonatkozóan a jelzett tagállamok nem javasoltak elegendő területet a 92/43/EGK irányelv követelményeinek megfelelően.
(11)
Mivel az ismeretek nem teljesek a szóban forgó irányelv I. mellékletében szereplő azon természetes élőhelytípusok és II. mellékletében szereplő azon fajok létezésére és eloszlására vonatkozóan, amelyek egyaránt előfordulnak a tengeri felségvizeken és a tengeri felségvizeken túlmenően nemzeti fennhatóság alá tartozó tengeri vizeken, nem lehet következtetést levonni a tekintetben, hogy esetükben a hálózat teljes vagy nem teljes. Az érintett fajokat és élőhelytípusokat e határozat 3. melléklete sorolja fel. Következésképpen, a Bizottság úgy véli, hogy - a 92/43/EGK irányelv 4. cikke rendelkezéseivel összhangban - az alapjegyzéket szükség esetén módosítani kell majd az e határozat 3. mellékletében felsorolt különböző élőhelytípusok és fajok tekintetében.
(12)
E határozat 3. melléklete felsorol a szóban forgó irányelv I. mellékletében felsorolt további olyan élőhelytípusokat és II. mellékletében felsorolt további olyan fajokat is, amelyek tudományos vizsgálata még nem zárult le.
(13)
Az e határozatban előírt intézkedések összhangban vannak az Élőhely Bizottság véleményével,
ELFOGADTA EZT A HATÁROZATOT:
1. cikk
Az e határozat 1. mellékletében található felsorolás alkotja a boreális biogeográfiai régió közösségi jelentőségű természeti területeinek jegyzékét a 92/43/EGK irányelv 4. cikke (2) bekezdése harmadik albekezdésének megfelelően.
Ezt a jegyzéket a későbbiekben módosítani kell a tagállamok további, a 92/43/EGK irányelv 4. cikkével összhangban előterjesztett javaslatainak figyelembevételével bizonyos, az e határozat 2. mellékletében és 3. mellékletében meghatározott élőhelytípusok és fajok tekintetében.
2. cikk
Ennek a határozatnak a tagállamok a címzettjei.
Kelt Brüsszelben, 2005. január 13-án.